b'\n_START_ARTICLE_\nKrainos marka\n_START_SECTION_\nIstorija\n_START_PARAGRAPH_\nIki IX a. b\xc5\xabsimosios markos teritorijos priklaus\xc4\x97 Karantanijai. Kaip atskiras teritorinis vienetas tikriausiai suformuota IX a. pabaigoje, po to, kai kra\xc5\xa1t\xc4\x85 nusiaub\xc4\x97 madjarai. D\xc4\x97l madjar\xc5\xb3 gr\xc4\x97sm\xc4\x97s Ryt\xc5\xb3 Frank\xc5\xb3 karalyst\xc4\x97s pakra\xc5\xa1tys buvo ypatingai militarizuotas, \xc4\x8dia suformuotos kelios markos, tarp kuri\xc5\xb3 buvo ir Kraina. I\xc5\xa1 prad\xc5\xbei\xc5\xb3 marka buvo pavaldi Bavarijos kunigaik\xc5\xa1tystei, o 976\xc2\xa0m. priskirta naujai sukurtai Karintijos kunigaik\xc5\xa1tystei._NEWLINE_1040\xc2\xa0m. ji tapo nepriklausoma nuo Karintijos ir jai priskirta ma\xc5\xbeesn\xc4\x97 Vindijos marka. Nuo tada Kraina buvo \xc5\xbeinoma kaip Krainos ir Vindijos marka. \xc5\xa0\xc4\xaf atskyrim\xc4\x85 nul\xc4\x97m\xc4\x97 kra\xc5\xa1to kult\xc5\xabros skirtingumas: Karintijos \xc5\xbeem\xc4\x97se \xc4\xaf \xc5\xa1iaur\xc4\x99 nuo Karavank\xc4\x97s kaln\xc5\xb3 vietos slavai buvo spar\xc4\x8diai germanizuoti, tuo tarpu \xc4\xaf pietus nuo kalnag\xc5\xabbrio buvusi Kraina liko slavi\xc5\xa1ka._NEWLINE_Pirmasis Krainos markgrafas buvo Istrijos markgrafas Popas I. Nuo tada Kraina buvo susijusi dinastine unija su Istrijos marka. \xc4\x8cia vald\xc4\x97 Veimaro, Sponheimo, Andecho grafai. Tuo metu Kraina pl\xc4\x97t\xc4\x97si ir gavo pri\xc4\x97jim\xc4\x85 prie j\xc5\xabros. Nuo 1077\xc2\xa0m. Kraina buvo priskirta Akvil\xc4\x97jos patriarchatui. Patriarchai nuolat kirtosi su vietiniais markgrafais. Tuo metu i\xc5\xa1 Krainos markos atsiskyr\xc4\x97 Gerco, Celj\xc4\x97s grafyst\xc4\x97s._NEWLINE_1245\xc2\xa0m. Akvil\xc4\x97jos patriarchas mark\xc4\x85 perdav\xc4\x97 Austrijos kunigaik\xc5\xa1\xc4\x8diui Babenbergui Frydrichui II, o \xc5\xa1iam mirus\xc2\xa0\xe2\x80\x93 Karintijos kunigaik\xc5\xa1\xc4\x8diui Ulrichui III. \xc5\xa0is 1268\xc2\xa0m. palikimu paliko Krain\xc4\x85 Bohemijos karaliui Otokarui II, kuris tuo metu u\xc5\xbevald\xc4\x97 mil\xc5\xbeini\xc5\xa1k\xc4\x85 Europos teritorij\xc4\x85 nuo Baltijos iki Adrijos j\xc5\xabr\xc5\xb3. Ta\xc4\x8diau jau 1276\xc2\xa0m. po konflikto su Habsburgu Rudolfu I, jis buvo priverstas atiduoti did\xc5\xbei\xc4\x85j\xc4\x85 dal\xc4\xaf savo \xc5\xbeemi\xc5\xb3. Po Rudolfo mirties Krain\xc4\x85 paveld\xc4\x97jo Menhardineri\xc5\xb3 gimin\xc4\x97, kuri vald\xc4\x97 iki 1335\xc2\xa0m. Tuo metu Kraina v\xc4\x97l per\xc4\x97jo Habsburgams ir taip buvo \xc4\xafjungta \xc4\xaf Habsburg\xc5\xb3 monarchij\xc4\x85._NEWLINE_1364\xc2\xa0m. Austrijos, \xc5\xa0tirijos, Karintijos kunigaik\xc5\xa1tis ir Tirolio grafas Rudolfas IV pak\xc4\x97l\xc4\x97 Krainos markgrafyst\xc4\x99 \xc4\xaf kunigaik\xc5\xa1tyst\xc4\x97s lygmen\xc4\xaf ir titulavosi Krainos kunigaik\xc5\xa1\xc4\x8diu.'